钦定古今图书集成/明伦汇编/氏族典/第058卷 > 徐霖
## 钦定古今图书集成/明伦汇编/氏族典/第058卷 > 徐霖

按《宋史徐霖传》：“霖字景说，衢州西安人。年十三，有志
圣人之道，取所作文焚之，研精六经之奥。淳祐四年，
试礼部第一，知贡举官。入见，理宗曰：‘第一名得人’。嘉
奖再三，登第，授沅州教授。时宰史嵩之植党颛国，霖
上疏历言其奸深之状，见者吐舌。未几，嵩之匿父丧
求起复，君子并起而攻之，上大感悟，丞相范锺进所”
召试馆职二人，上思霖之忠，亲去其一，易霖名。擢秘
书省正字，迁校书郎。七年夏，大旱，霖应诏言：“谏议大
夫不易则不雨，京兆尹不易则不雨。”不报，去国。上遣
姚希得留之，不还，改宣教郎，差通判信州。霖皆力辞，
寻令守臣勉谕之，特改宣教郎、主管云台观。十二年，
迁秘书省著作郎，累辞，不许，兼国史编修、实录检讨
兼权尚佐郎官、崇政殿说书兼权左司。霖知无不言，
谗嫉者思以中伤，乞补外，知抚州，政举化行，以言去。
宝祐元年，差知衡州、袁州。开庆元年，差主管崇禧观。
景定二年，知汀州。明年，卒